Rekomendacija Tarybos nuomonė pagal 1997 m. liepos 7 d. Tarybos reglamento (EB) Nr. 1466/97 5 straipsnio 3 dalį dėl atnaujintos 2004–2007 m. Airijos stabilumo programos /* SEK/2005/0142 galutinis */





Briuselis, 2.2.2005 SEK(2005) 142 galutinis Rekomendacija TARYBOS NUOMONĖ pagal 1997 m. liepos 7 d. Tarybos reglamento (EB) Nr. 1466/97 5 straipsnio 3 dalį dėl atnaujintos 2004–2007 m. Airijos stabilumo programos (pateikta Komisijos) AIŠKINAMASIS MEMORANDUMAS Tarybos reglamentas (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo[1] nustato, kad dalyvaujančios valstybės narės, t. y. tos, kurios įsivedė bendrą valiutą, Tarybai ir Komisijai iki 1999 m. kovo 1 d. turėjo pateikti stabilumo programas. Pagal šio reglamento 5 straipsnį Taryba, remdamasi Komisijos ir pagal Sutarties 114 straipsnį įsteigto Komiteto (Ekonomikos ir finansų komitetas) įvertinimais, turėjo patikrinti kiekvieną stabilumo programą. Patikrinusi programą bei atsižvelgdama į Komisijos rekomendaciją ir pasikonsultavusi su Ekonomikos ir finansų komitetu, Taryba pateikė nuomonę. Pagal reglamentą valstybės narės kasmet pateikia stabilumo programų atnaujintus variantus, kuriuos taip pat patikrina Taryba, laikydamasi tos pačios tvarkos. Pirmoji Airijos stabilumo programa, apimanti 1999–2001 m. laikotarpį, buvo pateikta 1998 m. gruodžio 2 d. ir Tarybos įvertinta 1999 m. sausio 18 d. Atnaujinti variantai buvo pateikti kiekvienais paskesniais metais. Naujausią savo stabilumo programos variantą Airija pateikė 2004 m. gruodžio 1 d. Komisijos tarnybos atliko techninį šio varianto įvertinimą, atsižvelgdamos į Komisijos tarnybų 2004 m. rudens ekonominių prognozių rezultatus, Elgesio kodeksą[2], bendrai sutartą potencialios gamybos apimties ir pagal ciklą pakoreguoto balanso apskaičiavimo metodiką, 2003–2005 m. laikotarpio bendrųjų ekonominės politikos gairių rekomendacijas ir principus, nustatytus 2002 m. lapkričio 27 d. Komisijos komunikate Tarybai ir Europos Parlamentui dėl biudžeto politikos koordinavimo stiprinimo[3], kurį patvirtino Taryba. Teikiamas toks įvertinimas: - Atnaujinta 2004–2007 m. Airijos stabilumo programa, kuri apima laikotarpį iki 2007 m., buvo išleista ir pateikta Komisijai 2004 m. gruodžio 1 d., tą pačią dieną kaip ir Vyriausybės pristatytas 2005 m. biudžetas. Atnaujinta programa atitinka „Stabilumo ir konvergencijos programų turinio ir formos elgesio kodekso“[4] reikalavimus duomenų pateikimui. - Programoje numatytos Airijos ūkio prognozės pagerėjo, palyginti su 2003 m. variantu. Apskaičiuota, kad realaus BVP augimas bus pašokęs iki 5,3 % 2004 m., palyginti su 3,3 % ankstesnėje programoje – tai atspindi didesnį tiek vidaus, tiek išorės veiksnių indėlį. Atnaujintame variante 2005–2007 m. laikotarpiui numatoma, kad realus augimas išliks vidutiniškai apie 5,2 % BVP per metus. Potencialaus augimo tempas, išvestas apskaičiavus programos duomenis pagal sutartą metodiką, viršija programoje numatytą augimo tempą, bet vėlesniais metais laipsniškai sumažėja iki numatytojo. Numatoma, kad SVKI infliacija sumažės, palyginti su Komisijos tarnybų 2004 m. rudens prognozėje, kuri išleista anksčiau už Airijos biudžetą, numatyta didesne ir vienodesne infliacija ir iki programos laikotarpio pabaigos sumažės iki mažiau kaip 2 %. Apskritai, remiantis turima informacija, makroekonominis scenarijus, kuriuo grindžiamas atnaujintas variantas, gali būti laikomas patikimu ir iš esmės atitinka Komisijos tarnybų įvertinimą, taip pat 2004 m. rudens prognozes, nors SVKI infliacijos prognozė atrodo sumažinta. - Atnaujintame variante pateikiamas valdžios sektoriaus perteklius, kuris siekia 0,9 % BVP 2004 m. – žymiai geresnis už ankstesnes oficialias prognozes (ir 2,0 procentiniais punktais didesnis už 2003 m. variante nustatytą deficito tikslą). Tokį biudžeto surinkimą lėmė didesnės nei tikėtasi mokestinės pajamos, įskaitant vienkartinių veiksnių poveikį, ir ypač pajamos, gautos mokesčių inspektoriams atlikus specialiuosius tyrimus (atnaujintame variante skaičiavimai siekia 0,5 % BVP), ir mažesnės nei biudžete numatytos išlaidos, ypač valstybės investicijoms. Per 2005–2007 m. laikotarpį biudžeto strategijoje numatytas valdžios sektoriaus deficitas, siekiantis 0,8 % 2005 m. ir 0,6 % BVP per paskutiniuosius dvejus programos metus. Palyginti su ankstesne programa, prognozuojamas valdžios sektoriaus deficitas 2005 ir 2006 m. yra beveik subalansuotas (atitinkamai 0,6 ir 0,5 procentinio punkto BVP) palankesniame makroekonominiame scenarijuje. Tiek išlaidų, tiek pajamų santykis mažėja, išskyrus pradinį išlaidų santykio padidėjimą 2005 m dėl pastarojo meto biudžeto priemonių. Koreguojant apskaičiuotą ciklo poveikį vadovaujantis bendra metodika, pagal ciklą pakoreguotas balansas yra perteklinis visą prognozės laikotarpį, išskyrus nedidelį 0,2 % BVP deficitą 2005 m. Tačiau Airijos ūkio ypatumai reiškia, kad gamybos atotrūkio prognozės, kuriomis pagrįsti šie skaičiavimai, kelia ypač didelių abejonių. Prognozuojamas Airijos biudžeto deficitas turėtų būti patikslintas, kadangi dabar yra įgyvendinama svarbi valstybės investicijų programa, kurios dėka vidutinis valdžios sektoriaus investicijų santykis per programos laikotarpį gerokai pralenkė pastarųjų metų ES vidurkį. - Rizika biudžeto prognozėms atrodo didele dalimi subalansuota. Viena vertus, pajamų prognozė yra patikima, o specialiųjų lėšų buvimas gali reikšti geresnį nei planuotas biudžeto surinkimą. Airija taip pat pastaruoju metu pademonstravo vilčių teikiančią pažangą laikydamasi išlaidų tikslų, ir tai rodo, kad įvairios priemonės, kurių buvo imtasi siekiant sustiprinti priežiūrą, yra veiksmingos. Kita vertus, yra pavojus, kad valdžios sektoriaus balansas gali būti silpnesnis, nei numatyta atnaujintame variante. Visų pirma išlaidų augimo tempas pastaraisiais programos metais yra šiek tiek suvaržytas. Įvertinus šį pavojų, atrodo, kad programoje pakanka suplanuotų biudžetinių priemonių siekiant per visą programos laikotarpį išlaikyti beveik subalansuoto arba perteklinio biudžeto būklę, kaip reikalaujama Stabilumo ir augimo pakte. Be to, jos užtikrina pakankamą patikimumą, kad dėl įprastų makroekonominių svyravimų nebūtų pažeista 3 % BVP deficito riba. - Apskaičiuota, kad valdžios sektoriaus bendroji skola 2004 m. sumažės iki 30,5 % BVP, žymiai mažiau už Sutartyje nustatytą 60 % BVP pamatinę vertę. Prognozuojama, kad skolos santykis iš esmės stabilizuosis ties 30 % BVP per 2005–2007 m. laikotarpį. Kaip ir ankstesnėje programoje, prognozuojama, kad tiek pirminis balansas, tiek palūkanų ir nominalaus BVP augimo sąveika padės sumažinti skolos santykį, bet tai iš esmės kompensuos nemažas atsargų ir srautų koregavimas. Pastarasis faktas iš esmės atspindi poveikį, atsiradusį, kai Nacionalinio pensijų rezervo fondas (NPRF), įsteigtas 2001 m. iš anksto finansuoti pensijų įsipareigojimus ir kasmet iš valdžios sektoriaus išteklių gaunantis sumą, prilygstančią 1 % BVP, įsigijo ne valdžios sektoriaus turto. Jei ne valdžios sektoriaus turtas nebūtų sukauptas šiame fonde, bendrasis skolos santykis mažėtų visą programos laikotarpį. - Atnaujintame variante apžvelgiama vyriausybės struktūrinės reformos programa, kurios tikslas – pagerinti viešųjų paslaugų kokybę, padidinti valstybės išlaidų veiksmingumą ir spręsti Airijos ūkio infrastruktūros poreikius. Be to, šioje programoje apžvelgiama sveikatos paslaugų sektoriuje vykdoma reforma, kuri yra vienas iš veiksnių siekiant veiksmingai taupyti. Apskritai ekonominės politikos sritys, nustatytos atnaujintame variante, iš esmės atitinka šaliai skirtas 2003–2005 m. bendrąsias ekonominės politikos gaires valstybės finansų srityje, kurios Airijos valdžios institucijoms pateikė rekomendaciją sustiprinti valstybės išlaidų veiksmingumą, pagerinti vidutinės trukmės biudžeto politikos struktūrą ir suteikti prioritetą Nacionalinės plėtros plano infrastruktūros elementams. - Atrodo, kad Airija yra palyginti palankioje padėtyje pagal ilgalaikį valstybės finansų tvarumą, nepaisant numatomų svarbių biudžeto išlaidų senėjančiai visuomenei. Gana žemas Airijos skolos santykis, vykdomos pensijų reformos priemonės ir sukauptos lėšos NPRF padeda išlaikyti biudžeto tvarumą ir spręsti senėjančios visuomenės poveikio problemą. Programoje išdėstyta strategija iš esmės remiasi tuo, kad ji atitinka Stabilumo ir augimo paktą, ir turtas toliau kaupiamas NPRF. Palyginti žemas Airijos mokesčių santykis turėtų palengvinti vėliau atsiradusio tvarumo atotrūkio klausimą. Remdamasi šiuo įvertinimu, Komisija priėmė pridedamą rekomendaciją Tarybos nuomonei dėl atnaujintos Airijos stabilumo programos, kurią pateikia Tarybai. Rekomendacija TARYBOS NUOMONĖ pagal 1997 m. liepos 7 d. Tarybos reglamento (EB) Nr. 1466/97 5 straipsnio 3 dalį dėl atnaujintos 2004–2007 m. Airijos stabilumo programos EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 1997 m. liepos 7 d. Tarybos reglamentą (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo[5], ypač į jo 5 straipsnio 3 dalį, atsižvelgdama i Komisijos rekomendaciją, pasikonsultavusi su Ekonomikos ir finansų komitetu, PAREIŠKĖ TOKIĄ NUOMONĘ: 1. [2005 m. vasario 17 d.] Taryba išnagrinėjo atnaujintą Airijos stabilumo programą, kuri apima 2004–2007 m laikotarpį. Programa atitinka „Stabilumo ir konvergencijos programų turinio ir formos elgesio kodekso“ reikalavimus duomenų pateikimui. 2. Makroekonominis scenarijus, kuriuo pagrįsta programa, 2004 m. numato realaus BVP augimą, sieksiančio 5,3 %, kuris stabilizuosis iki vidutiniškai maždaug 5,2 % per likusį programos laikotarpį. Remiantis turima informacija, šis scenarijus atspindi patikimas augimo prielaidas. Tačiau programoje pateiktos SVKI infliacijos prognozės nėra itin palankios. 3. Po iš pradžių neplanuoto pertekliaus 2004 m., atsiradusio gavus didesnių nei tikėtasi pajamų, įskaitant vienkartinius veiksnius, ir nepanaudojus biudžete numatytų išlaidų, atnaujintame variante pateikta strategija numato kuklų ir iš esmės stabilų deficitą nuo 2005 m. Tiek išlaidų, tiek pajamų santykis mažėja per programos laikotarpį, nors pajamų santykis padidėja 2005 m. dėl pastaruoju metu įgyvendintų biudžeto priemonių. Tuo pačiu metu yra įgyvendinama svarbi valstybės investicijų programa, kurios dėka vidutinis valdžios sektoriaus investicijų santykis per programos laikotarpį beveik siekia 4 % BVP. Koreguojant apskaičiuotą ciklo poveikį laikantis bendros metodikos, pagal ciklą pakoreguotas balansas yra perteklinis visą projekcijos laikotarpį, išskyrus nedidelį BVP deficitą 2005 m. Tačiau reikėtų pastebėti, kad apskaičiuotas gamybos atotrūkis ir pagal ciklą pakoreguotas balansas rodo neįprastą neužtikrintumą dėl Airijos ūkio ypatumų. Palyginti su ankstesne programa, dabartinis variantas numato tvirtesnį valdžios sektoriaus balansą truputį palankesniame makroekonominiame scenarijuje. 4. Pavojus biudžeto projekcijoms iš esmės atrodo subalansuotas. Viena vertus, pajamų prognozė yra patikima, o specialiųjų lėšų įtraukimas į 2006 ir 2007 m. projekcijas gali reikšti geresnio nei planuotas biudžeto surinkimo potencialą. Airija taip pat pastaruoju metu pademonstravo vilčių teikiančią pažangą laikydamasi išlaidų tikslų, ir tai rodo, kad pastarojo meto priemonės, kurių buvo imtasi sustiprinti išlaidų kontrolę, yra veiksmingos. Kita vertus, išlieka didesnio nominalaus deficito pavojus. Visų pirma išlaidų augimo tempas pastaraisiais programos metais yra šiek tiek suvaržytas. 5. Įvertinus šį pavojų, atrodo, kad programoje pakanka suplanuotų biudžetinių priemonių siekiant išlaikyti Stabilumo ir augimo pakto vidutinės trukmės tikslą – iki 2007 m. beveik subalansuotos biudžeto būklės arba biudžeto pertekliaus. Jos taip pat užtikrina pakankamą patikimumą, kad dėl įprastų makroekonominių svyravimų nebūtų pažeista 3 % BVP deficito riba visą programos laikotarpį. 6. Apskaičiuota, kad valdžios sektoriaus skola 2004 m. nukris iki 30,5 % BVP, žymiai mažiau už Sutartyje nustatytą 60 % BVP pamatinę vertę. Programoje prognozuojama, kad skolos santykis stabilizuosis ties 30 % BVP per 2005–2007 m. laikotarpį. Jei ne valdžios sektoriaus turtas nebūtų sukauptas Nacionaliniame pensijų rezervo fonde (NPRF), skolos santykis gerokai mažėtų visą programos laikotarpį. 7. Atrodo, kad Airija yra gana palankioje padėtyje pagal ilgalaikį valstybės finansų tvarumą. Palyginti žemas Airijos skolos santykis, priimtos pensijų reformos priemonės ir sukauptos lėšos NPRF padės išlaikyti biudžeto tvarumą ir spręsti senėjančios visuomenės poveikio problemą. Programoje išdėstyta strategija iš esmės remiasi tuo, kad ji atitinka Stabilumo ir augimo paktą ir turtas toliau kaupiamas NPRF. Apskritai palyginti žemas Airijos mokesčių santykis turėtų palengvinti vėliau atsiradusio tvarumo atotrūkio klausimą. 8. Atnaujintoje programoje apžvelgiama vyriausybės struktūrinės reformos programa, kurios tikslas – pagerinti viešųjų paslaugų kokybę, padidinti valstybės išlaidų veiksmingumą ir spręsti Airijos ūkio infrastruktūros poreikius. Apskritai ekonominės politikos sritys, nustatytos atnaujintame variante, iš esmės atitinka šaliai skirtas 2003–2005 m. bendrąsias ekonominės politikos gaires valstybės finansų srityje, kurios Airijos valdžios institucijoms pateikė rekomendaciją sustiprinti valstybės išlaidų veiksmingumą, pagerinti vidutinės trukmės biudžeto politikos struktūrą ir suteikti prioritetą Nacionalinės plėtros plano infrastruktūros elementams. Pagrindinių makroekonominių ir biudžeto prognozių palyginimas 2004 | 2005 | 2006 | 2007 | Realus BVP (pokytis, %) | 2004 m. gruodžio mėn. SP | 5,3 | 5,1 | 5,2 | 5,4 | KOM2 | 5,2 | 4,8 | 5,0 | – | 2004 m. gruodžio mėn. SP | 3,3 | 4,7 | 5,2 | – | SVKI infliacija (%) | 2004 m. gruodžio mėn. SP | 2,3 | 2,1 | 2,0 | 1,9 | 2004 m. spalio mėn. KOM2 | 2,3 | 2,4 | 2,4 | – | 2004 m. gruodžio mėn. SP | 2,3 | 2,0 | 2,0 | – | Valdžios sektoriaus balansas (% BVP) | 2004 m. gruodžio mėn. SP | 0,9 | – 0,8 | – 0,6 | – 0,6 | 2004 m. spalio mėn. KOM2 | – 0,2 | – 0,6 | – 0,5 | – | 2004 m. gruodžio mėn. SP | – 1,1 | – 1,4 | – 1,1 | – | Pirminis balansas (% BVP) | 2004 m. gruodžio mėn. SP | 2,1 | 0,6 | 0,6 | 0,7 | 2004 m. spalio mėn. KOM2 | 1,2 | 0,7 | 0,8 | – | 2004 m. gruodžio mėn. SP | 0,3 | 0,1 | 0,3 | – | Pagal ciklą pakoreguotas balansas (% BVP) | 2004 m. gruodžio mėn. SP1 | 1,2 | – 0,2 | 0,1 | 0,0 | 2004 m. spalio mėn. KOM2 | 0,1 | 0,0 | 0,3 | – | 2003 m. gruodžio mėn. SP1 | – 0,7 | – 0,8 | – 0,5 | – | Bendroji valstybės skola (% BVP) | 2004 m. gruodžio mėn. SP | 30,5 | 30,1 | 30,1 | 30,0 | 2004 m. spalio mėn. KOM2 | 30,7 | 30,7 | 30,6 | – | 2003 m. gruodžio mėn. SP | 33,3 | 33,5 | 33,3 | – | Pastaba: 1 Komisijos tarnybų apskaičiavimai remiantis programoje pateikta informacija. 2 Komisijos tarnybų 2004 metų rudens prognozė. Šaltiniai: Atnaujinta Airijos stabilumo programa, 2003 m. gruodžio mėn. ir 2004 m. gruodžio mėn. (SP); Komisijos tarnybų 2004 metų rudens ekonominė prognozė (KOM); Komisijos tarnybų apskaičiavimai. | [1] OL L 209, 1997.8.2. Visus šiame tekste nurodytus dokumentus galima rasti tinklalapyje: http://europa.eu.int/comm/economy_finance/about/activities/sgp/main_en.htm. [2] Ekonomikos ir finansų komiteto pakeista nuomonė dėl stabilumo ir konvergencijos programų turinio ir formos, kurią ECOFIN taryba patvirtino 2001.7.10. [3] KOM(2002) 668, 2002.11.27. [4] Ekonomikos ir finansų komiteto pakeista nuomonė dėl stabilumo ir konvergencijos programų turinio ir formos, kurią ECOFIN taryba patvirtino 2001.7.10. [5] OL L 209, 1991.8.2, p. 1. Šiame tekste nurodytus dokumentus galima rasti tinklalapyje: http://europa.eu.int/comm/economy_finance/about/activities/sgp/main_en.htm.